
ETTEPANEK VÕTTA VASTU EUROOPA PARLAMENDI OTSUS
Alessandra Moretti puutumatuse äravõtmise taotluse kohta
(2025/2064(IMM))
Euroopa Parlament,
–	võttes arvesse Alessandra Moretti puutumatuse äravõtmise taotlust, mis saadi Belgia välisasjade, väliskaubanduse ja arengukoostöö föderaalameti protokolliosakonna 27. veebruari 2025. aasta kirjaga, milles edastati Belgia riigiprokuratuuri taotlus seoses kriminaalmenetlusega, mida soovitakse Alessandra Moretti suhtes alustada; võttes arvesse, et taotlus tehti teatavaks Euroopa Parlamendi täiskogu istungil 10. märtsil 2025. aastal,
–	olles 4. juunil 2025 vastavalt kodukorra artikli 9 lõikele 6 kuulanud ära Alessandra Moretti selgitused ja võttes arvesse tema poolt esitatud dokumente,
–	võttes arvesse Belgia riigiprokuratuuri esitatud lisateavet, 
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI:EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Parlament, T-272/21, ECLI:EU:T:2023:373.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0264/2025),
[bookmark: _Hlk210982066]A.	arvestades, et Belgia riigiprokuratuur esitas 27. veebruaril 2025 taotluse võtta ära Itaaliast valitud Euroopa Parlamendi liikme Alessandra Moretti puutumatus seoses kriminaalmenetlusega, mida tema suhtes alustada soovitakse;
B.	arvestades, et nn Qatargate’i skandaali käimasolev uurimine on väidetavalt paljastanud liidu institutsioonides, eelkõige Euroopa Parlamendis, kuritegeliku organisatsiooni olemasolu, mille eesmärk oli anda parlamendiliikmetele altkäemaksu, et mõjutada parlamendi otsustusprotsessi teatavate kolmandate riikide geopoliitilistes huvides; 
C.	arvestades, et uurimine annab põhjust arvata, et Alessandra Moretti võttis väidetavalt vastu mitmeid soodustusi, mida talle väidetavalt pakuti või mida ta väidetavalt ise küsis; arvestades, et Belgia riigiprokuröri esitatud teabe kohaselt koguti kaassüüdistatavatelt ja kohtulikule uurimisele allutatud kahtlustatavatelt väidetavalt eri liiki tõendeid mitmete konkreetsete soodustuste kohta, mida Alessandra Moretti küsis ja/või sai; arvestades, et neid tõendeid kinnitasid väidetavalt politseiteenistuste arvukad järeldused; arvestades, et vastutasuks nende konkreetsete soodustuste eest osales Alessandra Moretti väidetavalt üritustel ja kohtumistel, kus ta võttis sõna Katari toetuseks, olles väidetavalt saanud juhiseid ja aktiivselt küsinud nõu selle kohta, kus, millal ja milliseid meetmeid võtta ja mida oma sõnavõttudes öelda; arvestades, et väidetavalt võttis ta ennetavalt ühendust ka teiste parlamendiliikmetega, et pakkuda ennast nende asendajaks teatavate Katariga seotud hääletuste ajal; 
D.	arvestades, et Alessandra Morettit kahtlustatakse seega selles, et ta on ajavahemikul 1. juulist 2019 kuni 10. detsembrini 2022 väidetavalt pannud toime õigusvastaseid tegusid, mida võib Belgia õiguse kohaselt kvalifitseerida kuritegelikus organisatsioonis osalemiseks ja passiivseks korruptsiooniks, mida Belgia karistusseadustiku artiklite 324a ja 324b ning artiklite 246–250 kohaselt käsitatakse kuritegudena; 
E.	arvestades, et esiteks ei saa parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2:  Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

F.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
G.	arvestades, et protokolli nr 7 (Euroopa Liidu privileegide ja immuniteetide kohta) artiklis 8 on sätestatud, et Euroopa Parlamendi liikmeid ei või üle kuulata, nende suhtes tõkendit kohaldada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu; arvestades, et protokolli nr 7 (Euroopa Liidu privileegide ja immuniteetide kohta) artikkel 8 on erisäte, mille eesmärk on kaitsta väljendusvabadust ja Euroopa Parlamendi liikmete sõltumatust[footnoteRef:3]; arvestades, et väited puudutavad tegusid, mis kujutavad endast väidetavat osalemist kuritegelikus organisatsioonis ja passiivses korruptsioonis, mille puhul protokolli nr 7 (Euroopa Liidu privileegide ja immuniteetide kohta) artikli 8 eesmärki ja sõnastust arvestades ei ole tegemist olukorraga, mis oleks kvalifitseeritav Alessandra Moretti poolt oma kohustuste täitmisel avaldatud arvamusteks või antud häälteks; [3:  Kohtuotsus, Euroopa Kohus, 6. september 2011, Patriciello, C-163/10, ECLI:EU:C:2011:543, punkt 26.] 

H.	arvestades, et väidetavad süüteod ja sellele järgnenud taotlus võtta ära Alessandra Moretti puutumatus ei ole seega seotud Alessandra Moretti kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses; 
I.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis b on sätestatud, et Euroopa Parlamendi liikmetel on teise liikmesriigi territooriumil immuniteet tõkendite ja kohtumenetluse suhtes;
J. 	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
K.	arvestades, et vastavalt esitatud taotlusele viidi läbi põhjalik, keeruline ja aeganõudev kohtulik uurimine, mis hõlmas muu hulgas suurt hulka inimesi ja uurimisülesandeid väljaspool Belgiat, sealhulgas väljaspool liitu, samuti konfiskeeriti märkimisväärne hulk arvutiseadmeid ja analüüsiti nende seadmete sisu; arvestades, et käimasolev uurimine ei ole seotud üksnes Alessandra Morettiga, vaid puudutab mitut isikut, sealhulgas teisi Euroopa Parlamendi liikmeid; arvestades, et seetõttu näib, et Alessandra Moretti puutumatuse äravõtmise taotlus ei ole tingitud katsest kahjustada tema poliitilist tegevust, vaid on pigem eespool nimetatud põhjaliku ja keerulise kohtuliku uurimise tulemus;
L.	arvestades, et Euroopa Parlament ei ole käesoleva juhtumi puhul leidnud tõendeid fumus persecutionis’e kohta, st ei ole põhjust arvata, et kõnealuse menetluse eesmärk oleks kahjustada Alessandra Moretti poliitilist tegevust Euroopa Parlamendi liikmena;
1.	otsustab Alessandra Moretti puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Belgia Kuningriigi pädevale ametiasutusele ja Alessandra Morettile.

